11. ฐานะการเงินและผลการดำเนินงาน

รายงานความรับผิดชอบของคณะกรรมการบริษัทต่อรายงานทางการเงิน

งบการเงินของบริษัท สหพัฒนพิบูล จำกัด (มหาชน)
ได้จัดทำขึ้นภายใต้นโยบายของคณะกรรมการบริษัท ซึ่งกำหนดให้ปฏิบัติตามหลักการบัญชีที่รับรองทั่วไป
และบันทึกบัญชีด้วยความระมัดระวัง
ประกอบกับการใช้ดุลยพินิจในการประมาณการในการจัดทำงบการเงินเพื่อให้สะท้อนผลการดำเนินงานของบริษัทฯ

คณะกรรมการบริษัท
ตระหนักถึงความสำคัญในด้านคุณภาพของงบการเงินด้วยการสอบทานข้อมูลทางการเงิน
และจัดให้มีการเปิดเผยข้อมูลที่สำคัญเพิ่มเติมอย่างเพียงพอในหมายเหตุประกอบงบการเงิน
และคำอธิบายและการวิเคราะห์ เพื่อประโยชน์ของผู้ถือหุ้นและผู้ลงทุนทั่วไปในการใช้งบการเงิน

ในการนี้ คณะกรรมการบริษัท ได้แต่งตั้งคณะกรรมการตรวจสอบ
ซึ่งประกอบด้วยกรรมการที่เป็นอิสระและไม่เป็นผู้บริหาร
เป็นผู้ดูแลเกี่ยวกับคุณภาพของรายงานทางการเงินโดยตรง ความเห็นของคณะ
กรรมการตรวจสอบได้ปรากฎในรายงานของคณะกรรมการตรวจสอบ
ซึ่งแสดงไว้ในรายงานประจำปีนี้แล้ว จากโครงสร้างการบริหารและระบบการควบคุมภายในดังกล่าว
และผลการตรวจสอบของผู้สอบบัญชีรับอนุญาต ทำให้คณะกรรมการบริษัทเชื่อได้ว่า
งบการเงินของบริษัท สหพัฒนพิบูล จำกัด (มหาชน) ณ วันที่ 31 ธันวาคม 2555
ได้แสดงฐานะการเงิน ผลการดำเนินงาน และกระแสเงินสด
โดยถูกต้องตามที่ควรในสาระสำคัญตามหลักการบัญชีที่รับรองทั่วไป

บุญชัย โชควัฒนา (นายบุญชัย โชควัฒนา)

ประธานกรรมการ

วันที่ 21 กุมภาพันธ์ 2556

(1) ข้อมูลทางการเงินโดยสรุป

(ก) ตารางสรุปงบการเงิน

[]

งบแสดงฐานะการเงินตามงบการเงินรวม (ต่อ)

[]

งบแสดงฐานะการเงินตามงบการเงินรวม (ต่อ)

[]

งบกำไรขาดทุนเบ็ดเสร็จตามงบการเงินรวม

[]

งบกำไรขาดทุนเบ็ดเสร็จตามงบการเงินรวม (ต่อ)

[]

งบกระแสเงินสดตามงบการเงินรวม

[]

งบกระแสเงินสดตามงบการเงินรวม (ต่อ) []

งบกระแสเงินสดตามงบการเงินรวม (ต่อ)

[]

(ข) ตารางแสดงอัตราส่วนทางการเงินตามงบการเงินของบริษัท

[]

(2) คำอธิบายและการวิเคราะห์ฐานะการเงินและผลการดำเนินงาน

ผลการดำเนินงาน

ผลการดำเนินงานประจำปี 2555 และ 2554 ของบริษัทและบริษัทย่อย มีรายได้รวม 25,797.16
ล้านบาท และ 23,426.37 ล้านบาท เปรียบเทียบกับปี 2554 เพิ่มขึ้น 2,370.78 ล้านบาท
คิดเป็นอัตราร้อยละ 10.12 มีค่าใช้จ่ายรวมทั้งสิ้น 24,606.30 ล้านบาท เพิ่มขึ้นจากปี 2554
เป็นจำนวน 2,353.30 ล้านบาท คิดเป็นอัตราร้อยละ 10.58 และมีกำไรสุทธิรวม 976.64
ล้านบาท เพิ่มขึ้นจากปีก่อน 46 ล้านบาท คิดเป็นอัตราร้อยละ 4.94

-   รายได้จากการขาย

บริษัทและบริษัทย่อยในปี 2555 มีรายได้จากการขาย 25,322.14 ล้านบาท เพิ่มขึ้นจากปี 2554
จำนวน 2,412.88 ล้านบาท คิดเป็นอัตราร้อยละ 10.53
เนื่องจากบริษัทขยายช่องทางการจัดจำหน่าย ตั้งเป้าหมายการเติบโตของตลาดไว้เกินกว่าร้อยละ
10 เมื่อเทียบกับปีก่อน โดยได้ดำเนินการด้านนโยบายทางการตลาดหลายช่องทาง
ด้วยวิธีการจัดโปรโมชั่นส่งเสริมการขายในหลายรูปแบบ
เพื่อกระตุ้นการขายและการนำสินค้าไปสู่ผู้บริโภคคนสุดท้ายโดยแยกการเจริญเติบโตได้ดังนี้

-   กลุ่มผลิตภัณฑ์อาหารและเครื่องดื่ม ปี 2555 การเติบโตไม่มาก เมื่อเทียบกับปี 2554
    เนื่องจากช่วงปลายปี 2554 เกิดสถานการณ์น้ำท่วม
    ส่งผลให้ยอดการจำหน่ายผลิตภัณฑ์อาหารมียอดสูงเกินกว่าเป้าหมายที่กำหนดไว้

-   กลุ่มผลิตภัณฑ์เด็กและของใช้ในครัวเรือน มียอดขายเพิ่มขึ้น 1,363 ล้านบาท
    ทั้งนี้เกิดจากการเติบโตในกลุ่มสินค้าทำความสะอาดในครัวเรือนเป็นส่วนใหญ่

-   กลุ่มผลิตภัณฑ์สินค้าใหม่ มียอดขายเพิ่มขึ้น 617 ล้านบาท
    ซึ่งเป็นกลุ่มสินค้าที่บริษัทได้พยายามคิดค้นพัฒนาสินค้าใหม่ๆอยู่เสมอ
    เพื่อให้บริษัทเป็นผู้จัดจำหน่ายในประเทศที่มีการพัฒนาอย่างต่อเนื่อง

-   รายได้อื่นๆ

รายได้อื่นๆ ลดลง 42.10 ล้านบาท เกิดจากการเพิ่มขึ้นในเงินปันผลรับ ค่าเช่าและบริการอื่นๆ
64.27 ล้านบาท และในปี 2554
บริษัทมีรายการกลับบัญชีผลขาดทุนจากการด้อยค่าของสินทรัพย์จำนวน 142.25 ล้านบาท
ซึ่งบริษัทย่อยได้ประเมินราคายุติธรรมของที่ดิน โดยราคาประเมินสูงกว่ามูลค่าสุทธิตามบัญชี

-   ต้นทุนขายและค่าใช้จ่ายในการขายและบริหาร

ต้นทุนขายและค่าใช้จ่ายเพิ่มขึ้น 2,353.30 ล้านบาท หรือเพิ่มขึ้นร้อยละ 10.58 เมื่อเทียบกับปีก่อน
เนื่องจากต้นทุนขายเพิ่มขึ้น 1,983.74 ล้านบาท ซึ่งเป็นการเพิ่มขึ้นของต้นทุนขาย
ตามสัดส่วนที่เพิ่มขึ้นของยอดขายสินค้า สำหรับค่าใช้จ่ายในการขายและบริหารที่เพิ่มขึ้น 363.57
ล้านบาทนั้น เป็นการเพิ่มขึ้นในค่าขนส่งสินค้าซึ่งเพิ่มตามอัตราการเติบโตของยอดขาย
และเพิ่มขึ้นในค่าโฆษณา ค่าส่งเสริมการขาย
สำหรับค่าแรงและเงินเดือนนั้นเพิ่มขึ้นตามนโยบายการปรับค่าแรง 300 บาทของรัฐบาล

-   กำไรสุทธิ

บริษัทมีกำไรขั้นต้น 4,606.38 ล้านบาท คิดเป็นอัตราร้อยละ 18.19 เมื่อเทียบกับยอดขาย
หรือเพิ่มขึ้นจากปีก่อน 429.14 ล้านบาท คิดเป็นอัตราร้อยละ 10.27 เมื่อเทียบกับปีก่อน
และเมื่อหักค่าใช้จ่ายในการขายและบริหารและต้นทุนทางการเงินแล้ว มีกำไรก่อนหักภาษีเงินได้
1,187.20 ล้านบาท และมีกำไรสุทธิหลังหักภาษี 976.64 ล้านบาท เพิ่มขึ้นจากปีก่อน 45.99
ล้านบาทหรือคิดเป็นอัตราร้อยละ 4.94 เมื่อเทียบกับปีก่อน

  หากเปรียบเทียบกำไรสุทธิและเงินสดสุทธิที่ได้มาจากการดำเนินงานซึ่งเพิ่มขึ้น 928.45 ล้านบาท
  เป็นกระแสเงินสดที่เพิ่มขึ้นใกล้เคียงกับผลกำไรสุทธิของบริษัท ถือว่าสภาพคล่องอยู่ในเกณฑ์ดี

ฐานะการเงิน

-   สินทรัพย์

สินทรัพย์รวม ณ วันที่ 31 ธันวาคม 2555 มีมูลค่า 16,365 ล้านบาท เพิ่มขึ้นจากปีก่อน 2,169
ล้านบาท หรือคิดเป็นอัตราร้อยละ 15.28 โดยมีสินทรัพย์หมุนเวียนเพิ่มขึ้น 1,298 ล้านบาท
และสินทรัพย์ไม่หมุนเวียนเพิ่มขึ้น 870 ล้านบาท

สินทรัพย์หมุนเวียนมีเงินสดและรายการเทียบเท่าเงินสดเพิ่มขึ้น 226 ล้านบาท
เงินลงทุนชั่วคราวเพิ่มขึ้น 223 ล้านบาท ซึ่งเป็นเงินฝากกับสถาบันการเงินประเภทตั๋วแลกเงิน
ลูกหนี้การค้าและลูกหนี้อื่นเพิ่มขึ้น 181 ล้านบาท

ลูกหนี้การค้าและลูกหนี้อื่นของบริษัทและบริษัทย่อยในปี 2555 มีจำนวน 3,798.03 ล้านบาท
คิดเป็นอัตราร้อยละ 23.21 ของสินทรัพย์รวม โดยเติบโตจากปี 2554 ในอัตราร้อยละ 5.01
มีระยะเวลาในการเก็บหนี้เฉลี่ย 59 วัน ลูกหนี้การค้าที่เพิ่มขึ้น เป็นลูกหนี้ที่ยังไม่ถึงกำหนดชำระ
343.28 ล้านบาท ตั๋วเงินรับการค้าเพิ่มขึ้น 62.31 ล้านบาท เพิ่มขึ้นในอัตราร้อยละ 10.71
เมื่อเทียบกับปีก่อน

บริษัทฯตั้งค่าเผื่อหนี้สงสัยจะสูญตามจำนวนหนี้ที่คาดว่าจะเรียกเก็บไม่ได้จำนวน 80.63 ล้านบาท
สินค้าคงเหลือเพิ่มขึ้นจำนวน 105.24 ล้านบาท
จากการเตรียมสินค้าเพื่อขายในช่วงเทศกาลปีใหม่และตรุษจีน
และมีการจัดหมวดสินทรัพย์ไม่หมุนเวียนที่ถือไว้เพื่อรอการจำหน่ายเพิ่มขึ้น 94 ล้านบาท

สินทรัพย์ไม่หมุนเวียน มีเงินลงทุนเผื่อขายเพิ่มขึ้น 808 ล้านบาท
จากการเปลี่ยนแปลงมูลค่าของเงินลงทุนตามหลักมูลค่ายุติธรรม มีเงินลงทุนในบริษัทร่วมเพิ่มขึ้น 70
ล้านบาท จากการลงทุนในบริษัทบุญแคปปิตัลเทรดดิ้ง 56 ล้านบาท ที่ดินอาคารและอุปกรณ์ลดลง 116
ล้านบาท ซึ่งมีการโอนย้ายเป็นสินทรัพย์ไม่หมุนเวียนที่ถือไว้เพื่อขาย

-   แหล่งที่มาของโครงสร้างเงินทุน

    -   หนี้สิน

หนี้สินรวมของบริษัทและบริษัทย่อยสิ้นสุดปี 2555 มีจำนวน 6,625.19 ล้านบาท เพิ่มขึ้นจากปี 2554
จำนวน 709.47 ล้านบาท บริษัทไม่มีเงินกู้ยืมจากสถาบันการเงินคงค้าง
จึงไม่มีภาระในการชำระดอกเบี้ย เนื่องจากรายการค่าใช้จ่ายค้างจ่ายเพิ่มขึ้น
ตามการเติบโตของยอดขายของบริษัทฯ ทั้งนี้รายการหนี้สินส่วนใหญ่เป็นเจ้าหนี้การค้า
ซึ่งบริษัทได้ชำระตามกำหนดเวลาเสมอ

-   ส่วนของผู้ถือหุ้น

ส่วนของผู้ถือหุ้นของบริษัทและบริษัทย่อยสิ้นสุดปี 2555 มีจำนวน 9,740.50 ล้านบาท เพิ่มขึ้นจากปี
2554 เป็นจำนวน 1,459.70 ล้านบาท เนื่องจากปี 2555 บริษัทฯมีกำไรสุทธิ 976.64 ล้านบาท
เพิ่มขึ้นจากปี 2554 จำนวน 46 ล้านบาท
และมีผลกำไรที่ยังไม่เกิดขึ้นจากการเปลี่ยนแปลงมูลค่าเงินลงทุน 770.45 ล้านบาท
และมีการจ่ายเงินปันผลสำหรับปี 2555 จำนวน 287.40 ล้านบาท

-   ความเหมาะสมของโครงสร้างเงินทุน

อัตราหนี้สินต่อส่วนของผู้ถือหุ้นสิ้นสุดปี 2555 คิดเป็น 0.68 เท่า ซึ่งอยู่ในระดับที่ต่ำ
ในขณะที่ความสามารถในการชำระดอกเบี้ยของบริษัทอยู่ในระดับที่สูง โดยอยู่ที่ 794.41 เท่า
สะท้อนให้เห็นถึงเสถียรภาพของโครงสร้างเงินทุนของบริษัท โครงสร้างทางการเงินที่ดี
มีฐานะทางการเงินที่แข็งแกร่ง และมีความสามารถในการชำระหนี้ของบริษัทฯเป็นอย่างดี

-   ฐานะสภาพคล่อง

    -   กระแสเงินสด

ในปี 2555 บริษัทและบริษัทย่อยมีเงินสดสุทธิเพิ่มขึ้น 1,194.64 ล้านบาท
มีกระแสเงินสดสุทธิจากกิจกรรมดำเนินงาน จำนวน 928.45 ล้านบาท ลดลงจากปี 2554 จำนวน
191.24 ล้านบาท เนื่องจากสินค้าคงคลังเพิ่มขึ้น 104.60 ล้านบาท

เงินสดสุทธิใช้ไปในกิจกรรมลงทุน 403.46 ล้านบาท จากการนำเงินไปลงทุนในเงินลงทุนชั่วคราว
จำนวน 223.47 ล้านบาท ซึ่งเป็นเงินฝากในสถาบันการเงิน

นอกจากนี้ยังมีกระแสเงินสดสุทธิใช้ไปจากกิจกรรมจัดหาเงินจำนวน 298.08 ล้านบาท
โดยส่วนใหญ่เป็นการใช้เงินไปกับการจ่ายเงินปันผลให้กับผู้ถือหุ้น

-   สภาพคล่องที่สำคัญ

ณ วันสิ้นปี 2555 บริษัทและบริษัทย่อยมีอัตราส่วนสภาพคล่องเท่ากับ 1.31 เท่า ลดลงจากปีที่แล้ว
0.07 เท่า และอัตราส่วนสภาพคล่องหมุนเร็วเท่ากับ 1.43 ซึ่งใกล้เคียงกับปีที่แล้ว
อัตราส่วนทั้งสองยังคงมีสภาพคล่องในระดับที่สูง และเงินทุนหมุนเวียนยังมีอยู่อย่างเพียงพอ

-   ระยะเวลาครบกำหนดของหนี้ระยะสั้นที่มีผลต่อสภาพคล่อง

บริษัทและบริษัทย่อยในปี 2555 มีสินทรัพย์หมุนเวียน 8,242.36 ล้านบาท
และมีหนี้สินหมุนเวียนเป็นจำนวนเงิน 6,298.90 ล้านบาท
ซึ่งสินทรัพย์หมุนเวียนสูงกว่าหนี้สินหมุนเวียนมากถึง 1,943.46 ล้านบาท
เป็นเครื่องแสดงให้เห็นถึงความเพียงพอของสภาพคล่อง และความสามารถในการชำระหนี้

(3) ค่าตอบแทนของผู้สอบบัญชี

1. ค่าตอบแทนของผู้สอบบัญชี

บริษัทและบริษัทย่อยจ่ายค่าตอบแทนการสอบบัญชีให้แก่

- ผู้สอบบัญชีของบริษัทในรอบปี 2555 มีจำนวนเงินรวม 1,545,000 บาท